

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.5 | 2025. gada 24. aprīlī |

**33.**

**Par senlatviešu koka pils modeļa “Uldevena” konstrukciju atjaunošanu un senlatviešu amatnieku darbnīcu izveidi**

Ar Ogres novada pašvaldības domes (turpmāk – Dome) 2024. gada 25. jūlija lēmumu “Par Senlatviešu koka pili Uldevena” (Domes sēdes protokola izraksts Nr. 11, 29.) (turpmāk – Lēmums) Ogres novada pašvaldība (turpmāk – Pašvaldība) ieguva savā īpašumā bez atlīdzības senlatviešu koka pils modeli “Uldevena”, kas uzbūvēts uz zemes gabala ar kadastra apzīmējumu 7413 002 0367 un atrodas Parka ielā 3, Lielvārdē, Ogres novadā, LV – 5070, pamatojoties uz 1997. gada 18. jūlijā noslēgto zemes nomas līgumu Nr. 8 – 7.1./2, un kas pēc nomas līguma izbeigšanās kļūst par šā zemes gabala būtisku daļu.

Lēmumā cita starpā norādīts, ka Senās Latvijas vēstures pētnieks, vēstures entuziasts un karikatūrists Agris Liepiņš izglītojošu un vizuāli uzskatāmu stāstu par Lielvārdes valdnieka Uldevena senlatviešu koka pili dabā izveidoja paša spēkiem, par pamatu ņemot un pētot arheoloģisko izrakumu materiālus no dažādām Latvijas vietām. [..] Pils teritoriju apjož aizsargsiena, aiz kuras ļaudis slēpās uzbrukuma gadījumā, savukārt vidū ir atveidotas dažas dzīvojamās mājas, virsaiša nams ar apspriežu zāli, svētakmens un aka, kas aplenkuma gadījumā bija visnozīmīgākais objekts vietējiem iedzīvotājiem. [..] Senlatviešu koka pils unikālā modeļa saglabāšana esošajā vietā nodrošinātu iespēju turpināt veidot kultūrtelpu, kas izglītotu mūsu sabiedrību par Latvijas vēsturi un tās iedzīvotājiem.

Ņemot vērā augstāk minēto, ar Lēmuma 4. punktu uzdots Ogres novada Kultūras un tūrisma pārvaldei (turpmāk – ONKTP) sadarbībā ar Ogres novada Izglītības pārvaldi saglabāt un attīstīt radīto kultūrtelpu un izglītot iedzīvotājus par Latvijas vēsturi un tās iedzīvotājiem, latviešu un lībiešu tradīcijām un latvisko dzīvesziņu, tai skaitā veidojot seno latviešu amatnieku darbnīcas.

ONKTP savā 2025. gada 23. aprīļa ziņojumā par vides labiekārtošanu senlatviešu koka pilī Uldevena ir izvērtējusi vietas un saglabātā mantojuma potenciālu un sniegusi priekšlikumus turpmākiem pasākumiem, lai attīstītu radīto kultūrtelpu, un priekšlikumus izglītojošiem pasākumiem par Latvijas vēsturi un tās iedzīvotājiem, latviešu un lībiešu tradīcijām un latvisko dzīvesziņu. Lai to īstenotu, ONKTP kopā ar Pašvaldības aģentūru “Tūrisma, sporta un atpūtas kompleksa “Zilie kalni” attīstības aģentūra” (turpmāk – Aģentūra), pieaicinot jomas speciālistu Normundu Jērumu (arheologs, vēsturnieks, arhitekts, īstenojis [Tērvetes](http://www.delfi.lv/temas/tervete) 12. gadsimta koka pils būvniecību un ir tās saimnieks) apsekoja senlatviešu koka pils modeļa “Uldevena” konstrukcijas un novērtēja nepieciešamo darbu apjomu un pasākumu kopumu bojāto konstrukcijas daļu atjaunošanai un senlatviešu amatnieku darbnīcu izveidei, kas būtu lielisks papildinājums izglītojošiem pasākumiem praktisko iemaņu apguvei un padziļinātas izpratnes veidošanai par seno latviešu dzīvesziņu. Ogres novada pašvaldība ir iepazinusies ar Senlatviešu koka pils moduļa rekonstrukcijas projektu, nepieciešamo zāģmateriālu apjomu, biedrības “Latviešu karavīrs”, reģistrācijas Nr. 40008156357, sagatavoto izmaksu tāmi un apliecinājumu.

Latvijas ilgtspējīgas attīstības stratēģijā līdz 2030. gadam ietverts uzdevums saglabāt un attīstīt Latvijas kultūras kapitālu un veicināt piederības izjūtu Latvijas kultūras telpai, attīstot sabiedrības radošumā balstītu konkurētspējīgu nacionālo identitāti un veidojot Latvijā kvalitatīvu kultūrvidi.

Pamatojoties uz Pašvaldību likuma 4. panta pirmās daļas 5. punktu, viena no pašvaldības autonomajām funkcijām ir sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm.

Ņemot vērā minēto, Ogres novada attīstības programmas 2022. – 2027. sadaļā “Rīcības plāns 2022. – 2027.” ietverts uzdevums: VTP-2. Pakalpojumu pieejamība un augstvērtīga dzīvesvide, kur U-4.1. Veicināt kultūras pakalpojumu attīstību, nodrošinot to optimālo tīklu visā novada teritorijā” 4.1.12. apakšpunktā paredz pasākumu – esošo kultūrizglītības programmu pilnveide un jaunu programmu izstrāde t.sk. pieaugušajiem”, kas paredz Ogres novadā izveidot dažādu kultūrizglītības programmu piedāvājumu, savukārt 4.2.1. apakšpunkts paredz uzdevumu Pašvaldībai veikt pasākumus kultūras pakalpojumu infrastruktūras kvalitātes un pieejamības saglabāšanai un uzlabošanai Ogres novadā.

Pašvaldības aģentūra veic no pašvaldības funkcijām izrietošus pārvaldes uzdevumus, sniedzot pakalpojumus un īstenojot pašvaldību un starptautiskus projektus un programmas. Atbilstoši Publisko aģentūru likuma 16. panta trešajā daļā noteiktajam, Pašvaldības aģentūra var veikt citus vienreizējus uzdevumus, kas tai uzdoti ar pašvaldības domes lēmumu.

Atbilstoši augstāk minētajam un ņemot vērā Aģentūras pieredzi Ogres novadā esošā Pašvaldības dabas kapitāla ilgtspējīgā pārvaldībā un apsaimniekošanā, kā arī izvērtējot Aģentūras finanšu iespējas un pieejamos resursus, Pašvaldība secina, ka būtu lietderīgi uzdot Aģentūrai organizēt senlatviešu koka pils modeļa “Uldevena” bojāto koka konstrukciju atjaunošanu un senlatviešu amatnieku darbnīcu izveidi uz zemes gabala.

Noklausoties ONKTP vadītājas Marikas Zeimules ziņojumu un pamatojoties uz Pašvaldību likuma 4. panta pirmās daļas 5. punktu, 78. panta pirmo daļu, 10. panta pirmās daļas 21. punktu, Publisko aģentūru likuma 16. panta trešo daļu, saskaņā ar Eiropas Komisijas 17.06.2014. Regulas Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, lai sniegtu atbalstu kultūrvēsturiskā mantojuma saglabāšanai Eiropas Komisijas regulas Nr. 651/2014 1. panta 1. punkta j) apakšpunkta izpratnē,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Nodot** Ogres novada pašvaldības aģentūras "Tūrisma, sporta un atpūtas kompleksa "Zilie kalni" attīstības aģentūra" (turpmāk – Aģentūra) valdījumā Ogres novada pašvaldībai piederošo zemes gabalu ar kadastra apzīmējumu 7413 002 0367, kas atrodas Parka ielā 3, Lielvārdē, Ogres novadā, LV – 5070, un uz tā esošo senlatviešu koka pils modeli “Uldevena”, kas ir šā zemes gabala būtiska daļa, šī lēmuma 2. punktā minētā uzdevuma izpildei.
2. **Uzdot** Aģentūrai organizēt senlatviešu koka pils modeļa “Uldevena” bojāto koka konstrukciju atjaunošanu un trīs senlatviešu amatnieku darbnīcu izveidi līdz 2026. gada 1. maijam.
3. **Apstiprināt** finansēšanas līguma projektu (pielikums) un pilnvarot Aģentūras direktoru parakstīt līgumu (un citus ar to saistītos dokumentus) ar biedrību “Latviešu karavīrs”, reģistrācijas Nr. 40008156357 (turpmāk – Sadarbības partneris), apliecinot Pašvaldības domes piekrišanu Aģentūras sadarbībai šī lēmuma 2. punktā minētā uzdevuma efektīvākai veikšanai.
4. **Piešķirt** līdzfinansējumu šā lēmuma 2. punktā minētā uzdevuma izpildei no Aģentūras finanšu līdzekļiem (tai skaitā no ieņēmumiem 2024., 2025. un 2026. gadā) 365 000 EUR apmērā, kas veido 80% no senlatviešu koka pils modeļa “Uldevena” bojāto koka konstrukciju atjaunošanas un trīs senlatviešu amatnieku darbnīcu izveides kopējās tāmes.
5. **Noteikt**, ka Aģentūra uz līguma noslēgšanas brīdi izvērtēs, vai Sadarbības partneris atbilst visiem finansēšanas līgumā ietvertajiem nosacījumiem, tai skaitā nosacījumiem, kas izriet no Eiropas Komisijas Regulas Nr. 651/2014, kā arī veiks Sadarbības partnera finanšu rādītāju pārbaudi, lai pārliecinātos, ka finansējums netiks piešķirts grūtībās nonākušai biedrībai, kā arī to, vai attiecībā pret Sadarbības partneri nav uzsākts maksātnespējas process vai likvidācijas process.
6. **Noteikt**, ka līgums tiek noslēgts pēc šā lēmuma 5. punktā paredzētās pārbaudes.
7. **Noteikt**, ka Aģentūra nodrošina līdzfinansējuma izlietošanas uzraudzību, kā arī līdzfinansējuma piešķiršanas nosacījumu pārkāpšanas gadījumā Aģentūra ir atbildīga par nelikumīga līdzfinansējuma atgūšanu, ievērojot finansēšanas līgumā paredzētos noteikumus.
8. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)